ሩዋንዳ ማንኛውም ሰው የፊት መሸፈኛ (ጭንብል) መልበስ እንዳለበት አስገዳጅ መመሪያ አስተላለፈች፡፡
ባሕር ዳር፡ ሚያዝያ 12/2012 ዓ.ም (አብመድ) ሩዋንዳ የኮሮና ወረርሽኝን ስርጭትን ለመከላከል ያስተላለፈችው አስገዳጅ መመሪያ በቤት ውስጥም ሆነ የተለያዩ አገልግሎቶችን ለማግኘት ከቤት ውጭ የሚንቀሳቀሱ ሰዎችን ያካተተ ነው፡፡ ከዛሬ ጀምሮም በሀገሪቱ የሚገኙ ፋብሪካዎች ጭንብሎቹን እንዲያመርቱና በተመጣጣኝ ዋጋ ለሽያጭ እንደሚያቀርቡ አዝዛለች፡፡የሀገሪቱ ጤና ሚኒስቴር ከኮሮና ሕመምተኞችና ከሕመምተኞቹ ጋር ቀጥተኛ ግንኙነት ካላቸው የጤና በለሙያዎች ውጭ ያሉ ሰዎች የፊት ጭንብል መልበስ እንደማይጠበቃቸው መልእክት አስተላልፎ እንደነበርም ዘገባው አስታውሷል፡፡የሀገሪቱ ጤና ሚኒስትር ዳንኤል ናሚ (ዶክተር) በጉዳዩ ላይ በሰጡት ማብራሪያ ከዚህ በፊት ተላልፎ የነበረውን ምክረ ሐሳብ ወደ ጎን በመተው ዜጎች የፊት ጭንብል እንዲያደርጉ አስገዳጅ መመሪያ የተላለፈው ለሕዝብ ደኅንነት ሲባልና በብዙ ሀገራት ውጤታማ መሆኑ ስለተረጋገጠ መሆኑን ጠቁመዋል፡፡ ወረርሽኙን ለመከላከል እየተተገበሩ ካሉ ዘዴዎች መካከል አዋጭ እንደሆነ ከሌሎች ሀገሮች ልምድ መቅሰም እንደተቻለም ነው ያረጋገጡት፡፡ከአፍሪካ ላይቬሪያ፣ ሞሮኮ፣ ጊኒ እና ኬኒያ ሰዎች የአፍና የአፍንጫ መሸፈኛ ማድረግ እንዳለባቸው አስገዳጅ ትዕዛዝ አስተላልፈዋል፡፡ ደቡብ አፍሪካ ደግሞ ሕዝብ በተሰበሰበባቸው አካባቢዎች ጭንብልን ማድረግ አስፈላጊ መሆኑን እያበረታታች ነው፡፡ምንጭ፡- ዘ ኒው ታይምስ
በኃይሉ ማሞ